标题：李静凤
人物简介
姓名：李静凤
字：羽闲，别署青凤、散花精舍主人。
生日： 1964年12月
籍贯：生于扬州，南京人。
老师：师从菊味轩 俞律 先生
职业：金融经济师。
现为中华诗词学会常务理事、江苏省诗词协会副会长。
中国金融戏剧家协会副主席，南京市金陵昆曲学社副社长。
南京市浦口区文联副主席
代表作：著有《散花集》、《中国硬笔书法家书羽闲诗词联作品集》。
作品赏析
登清凉山扫叶楼
登临忘近远，虎踞偶趋避。馀生问闲适，清凉得一味。恍逢古时僧，踏叶扫荒砌。又居野遗屋，茅檐石上递。老树围密阴，当中白日翳。大化颇沉雄，郁茂参画意。寒杀阇黎心，满涂烟云字。我来不得见，山花俯仰媚。草没驻马坡，幽窈扼王气。江山有千古，孤往复沉醉。君看还阳泉，尚贮南唐泪。 
过石门涧
吁嗟兮，石门孤宇高绝伦。飞鸟远掷，其声如邻。渌水淳淳，白石奔奔。手摩海日值苍昊，兀然遗下太古痕。道穷雷霆忽咒裂，当涧虎罴应危蹲，草妖木魅色愈昏。断壁长护铁云垛，台空久杳说法人。猿猱迹灭怨朽病，龙渊鸾窟恐断魂。逼仄洞天动弹指，万崖寂垂散花春。驭秋心，骨难温，解衣趺坐兮气嶙峋。 
登张家界袁家界绝顶看山
飘风惊堕神魂迷，谁复咄尔上天梯。此地蛮荒一亿二仟岁，未许颛顼相争帝喾睡。娲皇抟出五色光，风穴石髓出龙浆。溶泄空中生溟蒙，翠盖摇落依苍茫，仙子往来下玄黄。当时水火生变灭，一霎天倾地维绝。天倾地绝曾谁知，北海倒立注西池，冻雪昆仑鳌山移。吞吐平野柱火低，正是后羿射日时。赤色浴波九日死，乌羽飘飞满弱水。五丁神力向地发，乍令熔脑喷秘窟。摧崩生灵百兽走，寒凝石立峰如拔，至今中有烛龙骨。刑天杖，夸父魂，天心直抵拊地门。天之斧，地之钺，凿罢丰沮昏日月。幽谧千峰与万壑，增城悬圃何寂寞。前朝曾游赤松子，种来白玉与丹粟。我抱云根和云杳，欲效精灵衔芝草。帝女遗恨海未填，常仪已同顾兔老。人寿数十春，万难获一好。何以托有情，天地终缥缈。君不见登临绝顶向天顾，天共人间一芥小。后来犹有百劫期，无向此中顾三岛。 
注：《山海经 大荒西经》：大荒之中，有山名曰丰沮玉门，日月所入。 
黄华
黄华兮烛幽，将麋鹿兮从游。石峨峨兮蔽日，云蜷蜷兮霏雨。缘迭嶂兮四顾，忳悄立兮容与。望秋树兮烂烂，怀姱服兮灵仙。山狸导兮委蛇，鸾鸟静兮何言。结茑萝兮在手，缭椒枝兮同臭。纷落叶其横径兮，邅绝途而去岩岫。登高台兮抚鸣弦，谷响发兮左右。飘风袭兮素衣，出碧潭兮虺虬。窥窈窕兮涧壑，转徙倚兮松楸。倾霞杯兮石屋，何所诒余兮朱果也。叹幽居兮蹇阻，亦余迢遥之归所也。娲皇踏天采石兮，羌鲁班斫其神斧。断天门之崖岸兮，苟进退来持翠羽。错玉兮清虚，生云兮扈烟。彼瑶扉若可扪兮，吾将行乎洪谷之巅。 
甲申岁杪即兴
灯红酒绿里，长巷短街前。独坐窗难白，鸡鸣已换年。 
过桃叶渡复于古籍书店得王献之玉版十三行
叶上灵风雨未消，千年古渡恨兰桡。乌衣巷在繁灯里，也似红尘冷落宵。 
恐是南朝雪一丸，桃花古砚已磨残。应怜持向灯前坐，绝代风神取次看。 
惊鸿落叶两彷徨，罗袜音尘剩履霜。不道劫灰轻认取，麻笺小字十三行。 
落叶
惊风红似醉，雨迹在尘烟。今夜愁离蝶，当时苦别蝉。 
形枯分露冷，碧掌蜕金仙。不见维摩恙，谁登大士船。 
春日独坐褪红簃
房屋阴阴见，闲阶草色明。柔风宣宿雨，坼柳趁飘樱。 
林籁无边倦，茶痕一味轻。暗香随处得，惟是不知名。 
山居周遭野菊花尽放，忆吾师江浦乡居曾榜野菊花堂，辄有神远之思
径曲山石欹，树老常带霞。莫识西风路，门前野菊花。 
夹衣絮吴绵，供盘金橘颗。自灌小园枝，欲裂红茶朵。 
天心适所往，未卜秋几何。生寒雨脚乱，四山鸠声多。 
丈室坐倚灯，秋焰红未灭。不觉树影疏，房檐满落叶。
谢伯元惠赐武夷大红袍
中泠一水近何如，人自岩岩室有储。已惯孙娘龋齿笑，未妨後主撮襟书。 
梅清正好为雪客，荼苦何堪与酪奴。最是绿烟催活火，胡麻饭熟上春蔬。 
己丑人日感怀
暗室燃灯照有涯，空中著眼见狂花。飘零文字曾经海，辛苦浮生未绩麻。 
应惜木符惟饯岁，终怜水蜮惯含沙。回天春影周旋我，一倚焦桐看莫耶。 
欲将
欲将愁绪理千端，小字蛮笺茗雪寒。五夜诗从尘外得，一生花向镜中看。 
梦随枯蚁离槐胄，声度清箫隔凤栏。棂月不辞河汉永，今宵浣作影团圞。 
丁亥岁末雪后酷寒与庶之兄金陵话别
杨朱不顾世应奇，侧帽长街觌面迟。似此年华藏藕穴，都来芒角效囊锥。 
推心几作屠龙想，失路空扪落雁悲。一卧江南如雪窦，手提天下更何之。 
汶川大震值佛诞日全国除黑吉新三省外均波及迄次日馀震已达二千多次伤亡莫知
浩劫来时未可形，何论蠢动与含灵。悠悠白日悲蝴蝶，冉冉千山唤鶺鴒。 
不意无端惊物化，争知作色对天暝。沧桑一局凭谁了，哀罢残枰户自扃。 
屈蠖移时动九皋，浮沉大地不坚牢。白头飞尽岷巅雪，红泪抛残孽海涛。 
一啄一栖无计忍，方生方死只谁逃。可知浩瀚光年路，几点星球乘小舠。 
陵谷迁移覆手中，一朝板荡到蚕丛。城乡败堵遮蛮雨，父老苍颜望要冲。 
大道多歧闻上国，悲心一种付哀鸿。蚁搬鲸食诚无畏，莫向冥冥恃事功。 
庚寅仲春次韵菊味师追和凫父四十年前镇江诗稿 
浮玉空中出看山，飞声檐铁下层栏。僧房是处寒能拥，老木两间瘦可删。 
都道法门如钵覆，谁怜世路作蛇盘。天边倘有不波海，一芥真衔到碧寰。 
扶桑更在水云东，信手来拈螺髻峰。莫掩苔痕瘗鹤字，更除尘气醒人钟。 
隐公石洞书三诏，退寇金鼙鼓九通。恐是年深痴睡久，鼍龙灭没巨涛中。 
从来扼险倚吴山，浩淼烟波一顾间。宝剑锋开其石很，红鸾星动彼仇顽。 
长埋野土紫须客，续打寒潮绿柳湾。形势绝知飞鸟过，兴亡览尽怕登攀。 
浣溪沙 春雨 
小立晶窗意渐濡，愁春旧梦已模糊。弥天风色要人扶。 细草无名能翡翠，仙绡有缝损珍珠。去来痕迹两泥涂。 
草草心苗自芟除，闲情不值饯屠苏。逢春休道试春腴。 一念滋花翻蝶梦，千丝约柳变鸦雏。暮寒深过晓寒无。 
未便浮云敛玉壶，收将花雨绿蘼芜。沉阴不似去年疏。 蜡炬滴残襟上泪，芭蕉摊破案头书。怨红痴白定何如。 
点绛唇 门前一架蔷薇自春至夏几番开落似不甘凋残也为之感赋 
断雨啼香，几回开落鸳鸯瓦。蔓枝低亚，搁住留云架。 飘泊红情，自把飞琼嫁。怜娇姹，翠阴三夏，人老青泥舍。 
采桑子 连朝冬气渐凛，回思一秋，忙中病里虚搁去也 
一秋负尽黄花约，药裹琴樽，幞被香芸，抵得新来几劫尘。 生涯自惜弹丸地，斸尽愁根，莫与知闻，早是黄花负却人。 
霜天晓角
暮天寒薄，瓦砚行双雀。还剩水眉山额，看素手，移弦索。 思情无奈错，年光空约略。随处占些闲闷，花不懂，和香落。 
鬲溪梅令
点苔枝上翠生烟。小红仙。记取吹箫同上泛溪船。数花清梦边。 故教吹落损清眠。霎时妍。不道闲云深处有流年。绿波无限寒。 
虞美人
绿窗人共莺声瘦，陌上花谁绣。年时雨雪欠分明，簸尽乍寒初暖半阴晴。 归时只管归来便，莫问春深浅。无端青帝最匆忙，直把杨花飞了菜花黄。 
水调歌头 金湖荷荡 
国在妙香里，虹气可浮天。荷锄谁种寒玉，古佩踏琼仙。倒扣银河宽广，开得花枝十丈，着个小菱船。我欲住花底，霜骨也珊珊。 风来去，鹭上下，叶田田。红鲜绿湛，同抱清梦夜深眠。漫道和云和月，又恐为冰为雪，飞散露盘烟。一棹生秋雨，洒作水心圆。 
夏初临
散发临朝，薰衣坐晚，端阳百草汤成。携雨凉飙，土花尚带尘腥。怪它蛙鼓分明。想圆荷、柄已青青。千万珠露，形骸供养，思贮铜瓶。 书抛纱牖，雪剖金瓜。撰愁有地，结梦无绳。吴山淡设，蛾眉解道生憎。墙外雷声。任回塘、目断浮萍。 
更炎蒸。虫天铺榻，独倚垂藤。 
注：维扬风俗，端午沐百草汤以御五毒百邪。 
壶中天 游京西潭戒古刹老树奇花盘桓久之 
半天松影，算其间多少、霜痕骚屑。千古云潭嘘沥久，恐自虬飞沉铁。佛塔孤栖，危崖怅俯，谙尽闲风月。须湔尘味，到襟清气难说。 身世也索无情，花颓似雨，色相何曾绝。矮磬长钟惊梦老，小坐芳园幽蘖。锦带严红，丁香锈紫，冷共烟涛咽。混茫深处，去留真许衣褐。 
水龙吟 登湖口石钟山 
浪回腕底秋江，扣舷啸月知何处。苍崖一抹，云根万窍，鸦惊霜羽。触破琉璃，老鼍怒泣，钧天钟鼓。自坡仙赏后，畸零未蚀，荒波咽，生风雨。 坐倚危亭无主，待何人、持山归去。奇寒骨相，玲珑双玉，鱼龙吞吐。灵籁休埋，风流有忆、伤心吴楚。又羲和日色，茫然清浊，照鄱湖古。 
注：当其江湖交汇处，清浊分明，素称奇观。 
解连环 落花 
甚时飘撇。背风栏雨砌，拌成红雪。记夜底，碎履盈盈，下帘槅无声，泣寒鹃舌。窅巷吹尘，任埋到、绿阴幽穴。试娇窠梦险，未及伤春，那占蝴蝶。 争知此心郁结。历瞿昙劫小，情冷情热。怕料理，艳想清愁，总天作天磨，一掬难灭。竟日惺忪，见换得、万千枝叶。浣斜阳，旧香遍地，更谁辩说。 
夜半乐
戊子中秋夜至虎丘，过真娘墓，于古石观音殿、千人石上曲叙，四方来聚者可四五百人。稍顷，坐云岩塔下望月，闻渺渺笛音，一时如在天上 
片云不障秋色，清蟾老木，幽滟留人坐。送竹肉声寒，海天相和。袜边剑窟，眉梢桂子，践危还绕苍苔，有谁同我。最寂寞、青娥淡梳裹。 夜分宝镜一点，未满将阑，欲缄难妥。凉薄事，神光应嫌愁挫。寸心悲喜，千生遇合，正堪付与瑶阶，陆离灯火。恃长笛、琼霜竟吹惰。 漫倚斜塔，虎迹何存，阆仙曾课。怕六百年魂暗弹破。引残檀，风露亘古生娇娜。凭料理、翠巘如烟涴。半空唯许惊鸿过。
伤春怨 
清明上河园乃彷张择端清明上河图而筑 
十里名园重，一卷秋花秋梦。阅尽此楼台，便有多愁南宋。 莫嫌羊车缓，唤取银箫凤。涉水度红桥，更许个、青帘共。
踏莎行
屋角停筝，风前小睡。后湖多少荷花水。解怜昨夜谢红衣，闲窗的的青莲子。与雁呼凉，和虫作计。两般无赖无情味。还无一语抵深愁，真书临遍麻黄纸。 
山雨初横，梧风渐紧。窗前听过雷车阵。耽秋早是惯阴晴，阴晴转尽心犹肯。人世千年，天宫一瞬。秋星不信无情分。能存一字到神仙，回肠拚付银鱼吻。 
淮水邀灯，台城看柳。红尘清况年时有。做场风雨自生秋，怅然绿鬓斟红酒。身转浮萍，琴传素手。仙方驻景谁能够。秋如小病已磨人，思量病与秋长久。 
绿趁风颠，红经雨簸，千枝万叶终难妥。心如能问怎摧残，随尘落尽凡花朵。莳草封泥，闷思昏坐，菊天岂是闲功课。果然他最耐寒霜，种他来对霜寒我。 
桐叶如花，桐花似凤。飘零合是无人懂。修成痴福羡枯蝉，无愁无闷泥中蛹。春瘦千回，秋清一种。算来都是醒时痛。小灯如月照醒人，不知醒也还如梦。
南乡子
渚上绿溅溅，就近灯儿到槛边。曾似青青零落地，华鬘，水转山回耐细看。杨柳未飘绵，冲雨来摇一叶船。过尽廊桥依岸住，生烟，乌鹊交飞入暮天。
辛卯大雪后三日与卉姐子春千里同赏红月 
一瞬眉颦未许叹，谁留碧汉吐朱丸。洪炉失我飞仙药，广乐听君色界天。生灭想，陆离看。从今信道海成田。绀珠自结团团印，咫尺中宵共得寒。
木兰花 
风鬟不挽萧萧地，打量碧云思旧事。木樨香有几多瞒，青昊月无一点翳。香还索漠风偏起，只合抛人千万里。咏秋句子尚无题，剪得蓝裙如瘦水。